राजनयिकों को असुविधा, अमेरिका ने जताया खेद  
अमेरिका ने हवाई अड्डों पर जांच की वजह से उच्चस्तरीय भारतीय राजनयिकों को हुई असुविधा के लिए खेद व्यक्त किया है।
अमेरिका ने हवाई अड्डों पर जांच की वजह से उच्चस्तरीय भारतीय राजनयिकों को हुई असुविधा के लिए खेद व्यक्त किया है लेकिन साथ ही कहा है कि वह सुरक्षा मानकों को पूरा करने के लिए प्रतिबद्ध है।  अमेरिकी विदेश विभाग के प्रवक्ता मार्क टोनर ने संवाददाताओं से कहा, लेकिन आप जानते हैं हमारी कुछ खास सुरक्षा जरूरतें हैं और हम उन्हें पूरा करने के लिए प्रतिबद्ध हैं लेकिन यह भी स्वाभाविक है कि इन लोगों के महत्व पद और गरिमा का ध्यान रखा जाना चाहिए। टोनर ने भारतीय मीडिया में इस संबंध में आई खबरों पर एक सवाल के जवाब में कहा कि हमने अमेरिका के भीतर हुई इन कुछ घटनाओं पर खेद व्यक्त किया है। उन्होंने कहा, मुझे खबरों की जानकारी नहीं है जिनकी आप बात कर रहे हैं। मैं इन्हें देखूंगा। पिछले साल अमेरिका के मिसिसिपी में एक सुरक्षा एजेंट ने भारतीय राजदूत मीरा शंकर को हवाई अड्डे पर एक सुरक्षा पंक्ति से बाहर निकाल कर जामा तलाशी ली थी।   मीरा ने यह बता दिया था कि वह एक राजनयिक हैं लेकिन फिर भी उनके साथ ऐसा व्यवहार किया गया। संयुक्त राष्ट्र में भारत के राजदूत हरदीप पुरी को पिछले साल टेक्सास के ह्यूस्टन हवाई अड्डे पर सिर्फ इसलिए आधा घंटे से अधिक समय तक एक कमरे में बैठा कर रखा गया क्योंकि उन्होंने अपनी पगड़ी उतारने से इनकार कर दिया था।